1. Wara dawn ix-xhur twal, il-pożizzjoni baqgħet fejn kienet. Verament fin-nofs hemm argumenti ġodda li ma kinux preżenti fil-bidu. Iktar ma għaddew il-jiem fil-fatt, proprju għal min irid iħares minn barra, l-affarijiet ikkomplikaw ruħhom. Forsi fil-ħamsa u għoxrin sena ta' Gvern Nazzjonalista s-soċjetà tagħna żviluppat u mxiet il-quddiem. Hemm iktar għarfien fil-bżonn, fil-vantaġġi u fit-tħaddim tad-demokrazija. Il-vuċi popolari f'dan hija ferm iktar b'saħħitha milli kienet qabel. Kemm dan qiegħed jingħata attenzjoni mill-Gvern hija oħra. Il-vuċi popolari injorata? 2. Dak li fil-bidu kien marbut ma' aġir ta' tlett persuni, illum f'għajnejn il-pajjiż huwa differenti. Il-vuċi elettorali qegħda iktar minn qabel tħoss li min għandu t-tmexxija tal-pajjiż qiegħed jinjora x'taħseb jew ma taħsibx. Kull domanda li saret lil dawk li riedu jwieġbu kienet f'direzzjoni ċara. Ma kinitx gazzetta waħda. Anqas ftit persuni iżda l-maġġoranza kostanti ta' persuni b'opinjonijiet politiċi varji. Tħallas prezz fil-popolarità, ma hemmx dubju. Biss, it-telf mhuwiex ta' darba imma minn dak li qed naraw huwa kostanti u rikorrenti. Il-kumplikazzjonijiet żdiedu 3. Meta tikkunsidra dak li seħħ fi sfond għal dan, daqqa bħala aljenazzjoni u oħra bħala atti ta' normalità iktar tista' tidentifika atti ta' kumplikazzjoni. Waqt li għaddej dan kollu, b'soċjetà li tqum u torqod bumbardata bi kwistjoni waħda, kellna żewġ mossi. L-ewwel kellna dik tal-ħatra tad-deputat kap tal-Partit Laburista. Dan huwa suġġett interessanti aktar meta wieħed jiftakar x'ġara preċiż qabel l-elezzjoni ġenerali. Proprju għax kien hemm min ħaseb li dik kienet karta ta' suċċess daħal għal din il-bidla għal darb'oħra. Il-maltempata barra tikber 4. Rajna lill-avukat jitneħħa biex jitqiegħed ministru. Issa ministru reġa' tneħħa biex jinħatar ministru ieħor. Proprju waqt li barra kienet għaddejja l-maltempata politika attwali daħlu sabiex jikkalmaw l-ilmijiet billi jinħatar deputat mexxej ġdid b'maġġoranza viċin il-memorja Sovjetika. Issa l-istess karta li ma ħadmitx qed terġa' titqiegħed lura fuq il-mejda. Infetaħ bieb għal riħ qawwi proprju f'kamra fejn il-klima hija aġitata għall-aħħar. Bix-xenarju ta' iktar ministri u oħrajn li jissieltu għas-siġġu li jiggarantixxi futuri politiċi l-maltemp ma spiċċax, u l-bnazzi la ġie u wisq inqas qed jidher li ser jiġi. Bidliet fil-kabinett 5. It-tieni kellna l-bidliet fil-kabinett, f'passi maqsuma bejn dak li għandu valur u dak li ġie kkunsidrat bħala żbaljat mill-poplu. Il-poter u d-dritt tal-Prim Ministru li jżid u jneħħi għal diversi fit-triq ma kinux konvinti li ġie eżerċitat tajjeb. Anqas fil-kamp l-iktar intern tal-istess Partit Laburista ma kien hemm din il-persważjoni. Smajt ħafna teoriji fuq strateġiji veri, apparenti u foloz li jindikaw li dik il-mossa ma biddlitx il-fehma. Dak li pprova jaħrab minnha għalhekk tinsab lura f'ħoġru. Flok solva reġa' kkomplika. Il-linja trid tkun differenti 6. Il-pajjiż issa m'għadux jara x'ġara imma huwa interessat f'x'sejjer isir. L-opinjoni pubblika llum hija ċara. Il-Gvern qiegħed juri u jindika b'kull pass tiegħu li jrid jimxi fi triqtu w mhux f'dik li l-pajjiż huwa issa konvint li kellu jieħu. U proprju għalhekk li l-kwistjoni ser tibqa' ddur mas-saqajn. Il-pajjiż iħaddan id-demokrazija u din hija l-istrument mhux ta' min għandu rasu iebsa imma tiegħu. Min jinjoraha jkun qiegħed jissogra. Inaqqas fil-fiduċja f'min imexxih. Jitlef mill-ħsieb li min ġie elett għad għandu l-affarijiet f'idejh. Tlett xhur għaddew 7. Diġà għaddew tlett xhur u ħafna xebgħu mhux biss jisimgħu, imma li ma jarawx soluzzjoni li jħossu li għandu jkun hemm għall-problema. Hawn skuntentizza li qegħda tikber għax dak li għandu jsir mhuwiex iseħħ. Il-vuċi popolari li tat il-maġġoranza qawwija lil dan il-Gvern qegħda ġustament tippretendi li min għandu tant numri favur tiegħu jiddeċiedi favur tagħha. Iktar ma jgħaddu l-ġranet iktar ser tmur għall-agħar. B'kull sforz li jista' jsir, dak li huwa ċar f'għajnejn il-pajjiż li mhuwiex f'postu hekk jibqa' u ma jinbidilx. Il-Gvern jista' jaffrontaha u jista' jkompli jaħrab minnha. Biss, fl-aħħar tal-ġurnata hemm jerġa' jsib ruħu għax, kif jgħidu f'dawn is-sitwazzjonijiet: "Tardare si, scappare no."
Baqgħet gravi